Document ID: 32009R1185

EUROOPA PARLAMENDI JA NÕUKOGU MÄÄRUS (EÜ) nr 1185/2009,
25. november 2009,
mis käsitleb pestitsiidide statistikat
(EMPs kohaldatav tekst)
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 285 lõiget 1,
võttes arvesse komisjoni ettepanekut,
võttes arvesse Euroopa Majandus- ja Sotsiaalkomitee arvamust (1),
pärast konsulteerimist Regioonide Komiteega,
toimides asutamislepingu artiklis 251 sätestatud korras, arvestades lepituskomitee poolt 10. novembril 2009. aastal heakskiidetud ühist teksti (2),
ning arvestades järgmist:
(1)
Euroopa Parlamendi ja nõukogu 22. juuli 2002. aasta otsuses nr 1600/2002/EÜ (millega võetakse vastu kuues keskkonnaalane tegevusprogramm) (3) tunnistati, et tuleb veelgi vähendada pestitsiidide, eelkõige põllumajanduses kasutatavate pestitsiidide mõju inimeste tervisele ja keskkonnale. Otsuses rõhutati vajadust saavutada säästvam pestitsiidide kasutamine ning kutsuti üles vähendama oluliselt ja igakülgselt ohte ja pestitsiidide kasutamist, tagades siiski vajaliku taimekaitse.
(2)
Komisjon tunnistas nõukogule, Euroopa Parlamendile ja Euroopa Majandus- ja Sotsiaalkomiteele saadetud teatises „Pestitsiidide säästva kasutamise temaatilise strateegia suunas” vajadust koostada üksikasjalik, ühtlustatud ja ajakohane statistika pestitsiidide müügi ja kasutamise kohta ühenduse tasandil. Selline statistika on vajalik Euroopa Liidu säästava arengu poliitika hindamiseks ning pestitsiidide kasutamisega seotud tervise- ja keskkonnaohtude näitajate väljaarvutamiseks.
(3)
Pestitsiidide säästva kasutamise temaatilise strateegia kontekstis on pestitsiidide müügi ja kasutamisega seotud ühtlustatud ja võrreldaval ühenduse statistikal oluline osa ühenduse õigusaktide ja poliitikavaldkondade väljatöötamises ja järelevalves.
(4)
Kuna Euroopa Parlamendi ja nõukogu 16. veebruari 1998. aasta direktiivi 98/8/EÜ (mis käsitleb biotsiidide turuleviimist) (4) mõju ilmneb alles siis, kui on lõpetatud biotsiidides kasutatavate toimeainete esimene hindamine, ei ole komisjonil ega enamikul liikmesriikidel praegu piisavalt teadmisi ega kogemusi, et teha ettepanekuid täiendavate biotsiide käsitlevate meetmete kohta. Seega peaks käesoleva määruse kohaldamisala piirduma pestitsiididega, mis on taimekaitsevahendid, mida käsitletakse Euroopa Parlamendi ja nõukogu 21. oktoobri 2009. aasta määruses (EÜ) nr 1107/2009 taimekaitsevahendite turulelaskmise kohta (5) ning mille kohta andmete kogumisel on juba olemas märkimisväärne kogemus.
(5)
Siiski eeldatakse, et mõju hindamise põhjal, võttes samuti arvesse direktiivi 98/8/EÜ hindamise tulemusi, laiendatakse biotsiidide hõlmamise eesmärgil käesoleva määruse kohaldamisala.
(6)
Komisjoni mitmeaastane kogemus pestitsiidide müügi ja kasutamise andmete kogumisel on näidanud, et on vaja ühtlustatud metoodikat andmete kogumiseks ühenduse tasandil nii turulelaskmise etapis kui andmete kogumiseks kasutajatelt. Lisaks, võttes arvesse kooskõlas pestitsiidide säästva kasutamise temaatilise strateegia eesmärkidega püstitatud sihti arvutada välja täpsed ohunäitajad, peab statistika olema üksikasjalik kuni toimeainete tasandini.
(7)
Pestitsiidide säästva kasutamise temaatilise strateegia mõjuhinnangus loetletud erinevate andmekogumisvõimaluste hulgast soovitati parima võimalusena kohustuslikku andmekogumist, kuna see võimaldab kiiresti ja soodsalt saada täpseid ja usaldusväärseid andmeid pestitsiidide turulelaskmise ja kasutamise kohta.
(8)
Euroopa Parlamendi ja nõukogu 11. märtsi 2009. aasta määrus (EÜ) nr 223/2009 Euroopa statistika kohta (6) on käesoleva määruse sätete raamistikuks, nõudes eelkõige vastavust ametialase sõltumatuse, erapooletuse, objektiivsuse, usaldusväärsuse, kulutasuvuse ja statistilise konfidentsiaalsuse standarditele.
(9)
Statistiliselt konfidentsiaalsete andmete edastamist reguleeritakse eeskirjadega, mis on sätestatud määruses (EÜ) nr 223/2009. Selle määrusega kooskõlas võetud meetmed tagavad konfidentsiaalsete andmete füüsilise ja loogilise kaitse ning tagavad, et ühenduse statistika kogumisel ja levitamisel ei toimu ebaseaduslikku avaldamist või kasutamist muul kui statistilisel eesmärgil.
(10)
Käesoleva määruse alusel kogutud andmete avaldamist ja levitamist reguleerivad määruses (EÜ) nr 223/2009 sätestatud eeskirjad. Määrusega (EÜ) nr 223/2009 kooskõlas võetud meetmed tagavad konfidentsiaalsete andmete füüsilise ja loogilise kaitse ning kindlustavad, et ühenduse statistika kogumisel ja levitamisel ei toimu ebaseaduslikku avaldamist või kasutamist muul kui statistilisel eesmärgil.
(11)
Pestitsiidide turulelaskmist ja kasutamist käsitlevaid andmeid, mis esitatakse vastavalt Euroopa Parlamendi ja nõukogu 21. oktoobri 2009. aasta direktiivile 2009/128/EÜ, millega kehtestatakse ühenduse tegevusraamistik pestitsiidide säästva kasutamise saavutamiseks, (7) ja määrusele (EÜ) nr 1107/2009, tuleks hinnata kooskõlas kõnealuse direktiivi ja kõnealuse määruse sätetega.
(12)
Käesolevat määrust tuleks kohaldada, ilma et see piiraks Euroopa Parlamendi ja nõukogu 28. jaanuari 2003. aasta direktiivi 2003/4/EÜ (keskkonnateabele avaliku juurdepääsu kohta) (8) ja Euroopa Parlamendi ja nõukogu 6. septembri 2006. aasta määruse (EÜ) nr 1367/2006 (keskkonnainfo kättesaadavuse, keskkonnaasjade otsustamises üldsuse osalemise ning neis asjus kohtu poole pöördumise Århusi konventsiooni sätete kohaldamise kohta ühenduse institutsioonide ja organite suhtes) (9) kohaldamist.
(13)
Võrreldavate andmete tagamiseks on vaja pestitsiidide statistika koostada kindlaksmääratud jaotusega, asjakohases vormis ja kindla ajavahemiku jooksul vaatlusaasta lõpust alates, nagu on määratletud käesoleva määruse lisades.
(14)
Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused (10).
(15)
Komisjonile tuleks eelkõige anda volitus töödeldud ala määratlemiseks ja III lisa kohandamiseks. Kuna need on üldmeetmed ja nende eesmärk on muuta käesoleva määruse vähemolulisi sätteid, muu hulgas täiendades seda uute vähemoluliste sätetega, tuleb need vastu võtta vastavalt otsuse 1999/468/EÜ artiklis 5a sätestatud kontrolliga regulatiivmenetlusele.
(16)
Kuna käesoleva määruse eesmärki, nimelt luua ühine raamistik ühenduse statistika süstemaatiliseks koostamiseks pestitsiidide turulelaskmise ja kasutamise kohta, ei suuda liikmesriigid piisavalt saavutada ning seetõttu on seda parem saavutada ühenduse tasandil, võib ühendus võtta meetmeid kooskõlas asutamislepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
(17)
Nõukogu otsusega 89/382/EMÜ, Euratom (11) asutatud statistikaprogrammi komiteega on konsulteeritud,
ON VASTU VÕTNUD KÄESOLEVA MÄÄRUSE:
Artikkel 1
Sisu, reguleerimisala ja eesmärgid
1. Kõnealune määrus loob ühise raamistiku nende pestitsiidide turulelaskmist ja kasutamist käsitleva ühenduse statistika süstemaatiliseks koostamiseks, mis on artikli 2 punkti a alapunkti i kohaselt taimekaitsevahendid.
2. Statistika hõlmab:
-
turulelastud pestitsiidide kogust aastas, vastavalt I lisale;
-
kasutatud pestitsiidide kogust aastas, vastavalt II lisale.
3. Statistika koos muude asjakohaste andmetega koostatakse eelkõige direktiivi 2009/128/EÜ artiklite 4 ja 15 kohaldamiseks.
Artikkel 2
Mõisted
Käesoleva määruse kohaldamisel kasutatakse järgmisi mõisteid:
a)
„pestitsiid” -
i)
määruse (EÜ) nr 1107/2009 artikli 2 lõikes 1 määratletud taimekaitsevahend;
ii)
direktiivi 98/8/EÜ artikli 2 lõikes 1 määratletud biotsiid;
b)
„ained” - ained määruse (EÜ) nr 1107/2009 artikli 3 punktis 2 määratletud tähenduses, kaasa arvatud toimeained, taimekaitseained ja sünergistid;
c)
„toimeained” - toimeained, millele on osutatud määruse (EÜ) nr 1107/2009 artikli 2 lõikes 2;
d)
„taimekaitseained” - taimekaitseained, millele on osutatud määruse (EÜ) nr 1107/2009 artikli 2 lõike 3 punktis a;
e)
„sünergistid” - sünergistid, millele on osutatud määruse (EÜ) nr 1107/2009 artikli 2 lõike 3 punktis b;
f)
„turulelaskmine” - turulelaskmine määruse (EÜ) nr 1107/2009 artikli 3 punktis 9 määratletud tähenduses;
g)
„loa valdaja” - loa valdaja määruse (EÜ) nr 1107/2009 artikli 3 punktis 24 määratletud tähenduses;
h)
„põllumajanduslik kasutamine” - taimekaitsevahendi kasutamine põllumajandusliku majapidamise majandustegevuses, mis on otseselt või kaudselt seotud taimsete saaduste tootmisega;
i)
„professionaalne kasutaja” - professionaalne kasutaja direktiivi 2009/128/EÜ artikli 3 punktis 1 määratletud tähenduses;
j)
„põllumajanduslik majapidamine” - põllumajanduslik majapidamine Euroopa Parlamendi ja nõukogu 19. novembri 2008. aasta määruses (EÜ) nr 1166/2008 (mis käsitleb põllumajanduslike majapidamiste struktuuriuuringuid ja põllumajanduslike tootmismeetodite uuringut) (12) määratletud tähenduses.
Artikkel 3
Andmete kogumine, edastamine ja töötlemine
1. Liikmesriigid koguvad I lisas loetletud karakteristikute täpsustamiseks vajalikud andmed igal aastal ja II lisas loetletud karakteristikute täpsustamiseks vajalikud andmed viieaastase ajavahemiku järel ühel järgmistest viisidest:
-
uuringud;
-
teave pestitsiidide turulelaskmise ja kasutamise kohta, võttes eelkõige arvesse määruse (EÜ) nr 1107/2009 artiklis 67 kehtestatud kohustusi;
-
haldusallikad või
-
nende vahendite kasutamine kombineeritult, sealhulgas eksperdiotsusel või mudelitel põhinevad statistilised hindamismeetodid.
2. Liikmesriigid edastavad komisjonile (Eurostat) statistilised tulemused, kaasa arvatud konfidentsiaalsed andmed, vastavalt I ja II lisas määratud ajakavale ja sagedusele. Andmed esitatakse vastavalt III lisas esitatud klassifikatsioonile.
3. Liikmesriigid edastavad andmed elektrooniliselt asjakohase tehnilise vormingu kohaselt, mille komisjon (Eurostat) võtab vastu vastavalt artikli 6 lõikes 2 osutatud regulatiivkomitee menetlusele.
4. Komisjon (Eurostat) koondab konfidentsiaalsuse kaalutlustel andmed enne avaldamist vastavalt III lisas märgitud keemiliste ainete klassidele või tootekategooriatele, võttes nõuetekohaselt arvesse konfidentsiaalsete andmete kaitset liikmesriikide tasandil. Vastavalt määruse (EÜ) nr 223/2009 artiklile 20 kasutavad liikmesriikide ametiasutused ja komisjon (Eurostat) konfidentsiaalseid andmeid ainult statistilistel eesmärkidel.
Artikkel 4
Kvaliteedihindamine
1. Käesolevas määruses kohaldatakse määruse (EÜ) nr 223/2009 artikli 12 lõikes 1 sätestatud kvaliteedikriteeriume.
2. Liikmesriigid esitavad komisjonile (Eurostatile) aruanded I ja II lisas ettenähtud edastatud andmete kvaliteedi kohta. Komisjon (Eurostat) hindab edastatud andmete kvaliteeti.
Artikkel 5
Rakendusmeetmed
1. Andmete edastamiseks vajalik tehniline vorming võetakse vastu vastavalt artikli 6 lõikes 2 osutatud regulatiivkomitee menetlusele.
Komisjon võib vajadusel muuta I ja II lisa 6. jaos kirjeldatud kvaliteediaruannete esitamisega seotud nõudeid. Kõnealused meetmed, mille eesmärk on muuta käesoleva määruse vähemolulisi sätteid, täiendades seda, võetakse vastu vastavalt artikli 6 lõikes 3 osutatud kontrolliga regulatiivmenetlusele.
2. Komisjon võtab vastu „töödeldud ala” mõiste, nagu on osutatud II lisa 2. jaos. Kõnealune meede, mille eesmärk on muuta käesoleva määruse vähemolulisi sätteid, täiendades seda, võetakse vastu vastavalt artikli 6 lõikes 3 osutatud kontrolliga regulatiivmenetlusele.
3. Komisjon kohandab III lisas nimetatud hõlmatud ainete loetelu ja nende klassifitseerimist tootekategooriatesse ja keemiliste ainete klassidesse korrapäraselt ning vähemalt iga viie aasta järel. Kõnealused meetmed, mille eesmärk on muuta käesoleva määruse vähemolulisi sätteid, võetakse vastu vastavalt artikli 6 lõikes 3 osutatud kontrolliga regulatiivmenetlusele.
Artikkel 6
Komiteemenetlus
1. Komisjoni abistab määruse (EÜ) nr 223/2009 artikliga 7 asutatud Euroopa statistikasüsteemi komitee.
2. Käesolevale lõikele viitamisel kohaldatakse otsuse 1999/468/EÜ artikleid 5 ja 7, võttes arvesse selle otsuse artikli 8 sätteid.
Tähtajaks otsuse 1999/468/EÜ artikli 5 lõike 6 tähenduses kehtestatakse kolm kuud.
3. Käesolevale lõikele viitamisel kohaldatakse otsuse 1999/468/EÜ artikli 5a lõikeid 1 kuni 4 ja artiklit 7, võttes arvesse selle otsuse artikli 8 sätteid.
Artikkel 7
Aruanne
Iga viie aasta tagant esitab komisjon Euroopa Parlamendile ja nõukogule käesoleva määruse kohaldamise kohta aruande. Aruandes hinnatakse eelkõige edastatud andmete kvaliteeti, nagu on osutatud artiklis 4, andmete kogumise meetodeid, koormust ettevõtetele, põllumajanduslikele majapidamistele ja liikmesriikide haldusasutustele ning sellise statistika kasulikkust pestitsiidide säästva kasutamise temaatilise strateegia kontekstis, eelkõige seoses artiklis 1 sätestatud eesmärkidega. Vajadusel sisaldab aruanne ettepanekuid andmete kvaliteedi ja kogumise meetodite edasiseks parandamiseks, et seeläbi suurendada andmete ulatust ja võrreldavust ning vähendada ettevõtete, põllumajanduslike majapidamiste ja liikmesriikide haldusasutuste koormust.
Esimene aruanne esitatakse 31. detsembriks 2016.
Artikkel 8
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 25. november 2009

Labels: 20
12
19
6